Prof. dr. sc. MILOVAN KUBAT

**PRIMJENA ANALIZE DNA U SUDSKOJ MEDICINI I KRIMINALISTICI**

Molekula DNA sadrži sekvence koje su nositelji nasljedne poruke, a to su geni. Geni su aktivni segmenti genoma koji se nalaze na točno određenim mjestima. Geni predstavljaju manji dio DNA, dok su veći dio nekodirajuće regije. U tim nekodirajućim regijama nalaze se polimorfni biljezi (ponavljajuće regije) čije varijante, tj. razlike u alelima određenih lokusa predstavljaju temelj identifikacijskih testova. Za analizu genomske DNA primjenuju se STR polimorfni lokusi (engl. Short Tandem Repeats).

Krajem osamdesetih godina prošlog stoljeća u svijetu se počela primjenjivati metoda analize DNA u forenzičke svrhe. Od tada se analiza DNA primjenjuje u svrhu utvrđivanja očinstva (i/ili srodstva), identifikacije osoba, rješavanje kriminalističkih slučajeva (silovanja, ubojstva, razbojstva i sl.) kao i za identifikaciju posmrtnih ostataka.

DNA se može izolirati iz raznovrsnih uzoraka kao što su uzorci krvi, krvnih mrlja, kosti, zuba, sline, dlake, sperme, tragova tj. svih mogućih bioloških uzoraka.